SL Uradni list Evropske unije L 63/5

IZVEDBENI SKLEP KOMISIJE (EU) 2016/339

z dne 8. marca 2016

o uskladitvi frekvenčnega pasu 2 010–2 025 MHz za prenosne ali mobilne brezžične video povezave in brezžične kamere, ki se uporabljajo za izdelavo programov in posebne dogodke

(notificirano pod dokumentarno številko C(2016) 1197)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,

ob upoštevanju naslednjega:

(1) Uporaba frekvenčnih pasov 1 900–1 980 MHz, 2 010–2 025 MHz in 2 110–2 170 MHz (skupaj poimenovani kot „pas 2 GHz“) je bila usklajena na podlagi Odločbe št. 128/1999/ES Evropskega parlamenta in Sveta (2). Ta odločba je prenehala veljati 22. januarja 2003, vendar države članice ta spekter še naprej usklajeno uporabljajo.

(2) Uporaba parnega pasu 1 920–1 980 MHz in podpasu 2 110–2 170 MHz („parni prizemni pas 2 GHz“) je bila nato usklajena na podlagi Izvedbenega sklepa Komisije 2012/688/EU (3) v skladu s tehnološkim razvojem in načeli nevtralnosti v zvezi s tehnologijo in storitvami.

(3) Mobilna omrežja v večini držav članic več kot deset let niso uporabljala neparnega dela prizemnega pasu 2 GHz, ki zajema frekvenčna pasova 1 900–1 920 MHz in 2 010–2 025 MHz in ki je bil dodeljen mobilnim operaterjem v Uniji, kar je povzročilo prenizko uporabo dragocenega spektra. Ta prenizka uporaba upravičuje nove ukrepe usklajevanja, da se zagotovi dejavna in učinkovita uporaba v skladu s cilji večletnega programa za politiko radijskega spektra (RSPP) (4). Namen teh ukrepov je zlasti zagotoviti zadosten spekter za opremo za izdelavo programov in posebne dogodke (PMSE) v skladu s ciljem v zvezi z notranjim trgom in dostopom do kulturnih vsebin ter z razvojem civilne zaščite in pomoči ob nesrečah.

(4) Kot odgovor na pooblastilo Komisije iz leta 2011 na podlagi člena 4(2) Odločbe 676/2002/ES v zvezi s tehničnimi pogoji glede možnosti usklajevanja spektra za brezžične radijske mikrofone in brezžične videokamere (5) je Evropska konferenca poštnih in telekomunikacijskih uprav (CEPT) predložila svoje Poročilo 51 (6) o opredelitvi frekvenčnega pasu 2 010–2 025 MHz in drugih frekvenčnih pasov za morebitni novi spekter za brezžične kamere in video povezave, kar se bo nadalje preučevalo. Zato je Komisija oktobra 2012 (7) CEPT izdala novo pooblastilo za izvedbo raziskav o usklajenih tehničnih pogojih za frekvenčna pasova 1 900–1 920 MHz in 2 010–2 025 MHz v EU. Posledično je bilo 6. marca 2015 izdano Poročilo 52 (8), ki opredeljuje morebitne alternativne uporabe za ta neparna prizemna pasova 2 GHz za izvajanje politik, ki so bile poudarjene v programu za politiko radijskega spektra glede opreme za izdelavo programov in posebne dogodke ter glede civilne zaščite in pomoči ob nesrečah.

(5) Kot je bilo ugotovljeno v poročilih CEPT, lahko kategorije prenosnih ali mobilnih brezžičnih video povezav in brezžičnih kamer, ki se lahko uporabljajo za izdelavo programov in posebne dogodke (video PMSE), med drugim vključujejo ročno ali drugače pritrjene brezžične kamere z vgrajenimi ali zunanjimi (clip-on) oddajniki, električne napajalnike in antene za prenos visokokakovostnih videoposnetkov skupaj z zvočnimi signali na kratke razdalje, z vidnimi (line-of-sight) ali brez vidnih povezav (non-line-of-sight); prenosne video povezave prek malih oddajnikov za uporabo na večjih razdaljah, običajno do dveh kilometrov, in mobilne video povezave, kot so sistemi za video oddajanje z radijskim oddajnikom in sprejemniki, nameščeni v ali na motornih kolesih, tekmovalnih motornih kolesih, kolesih s pedali, avtomobilih, čolnih, helikopterjih, zračnih ladjah ali drugih zrakoplovih z možnostjo uporabe enega ali obeh povezanih terminalov v gibanju.

(6) Uporaba frekvenčnega pasu 2 010–2 025 MHz za video povezave in brezžične kamere ima tehnične in ekonomske prednosti, saj izkorišča sosednji frekvenčni pas 2 025–2 110 MHz, ki se prav tako uporablja za take povezave in brezžične kamere v več državah članicah in je opredeljen v Priporočilu Evropskega odbora za radijske zveze 25-10 (9) kot priporočeno območje uglaševanja. Ker poročilo 52 CEPT potrjuje, da video oprema za izdelavo programov in posebne dogodke lahko deluje v frekvenčnem pasu 2 010–2 025 MHz na podlagi enakih tehničnih pogojev, kot veljajo pri uporabi opreme za izdelavo programov in posebne dogodke v frekvenčnem pasu 2 025–2 110 MHz, bi to razširilo razpoložljivost spektra za video povezave in brezžične kamere s 85 MHz na razpon 100 MHz.

(7) Čeprav v večini držav članic frekvenčni pas 2 010–2 025 MHz več let mobilnim operaterjem bodisi ni bil dodeljen bodisi ga niso uporabljali, v nekaterih primerih spekter uporabljajo obstoječe storitve; ta položaj lahko zahteva prožen pristop in lokalne ureditve, ki upoštevajo dejavnike, kot so lokacija, kjer se spekter uporablja, ter tehnične značilnosti uporabe spektra za video opremo za izdelavo programov in posebne dogodke v frekvenčnem pasu 2 010–2 025 MHz v zadevni državi članici in v sosednjih državah članicah.

(8) Poleg tega bi morala biti razpoložljivost in uporaba frekvenčnega pasu 2 010–2 025 MHz za video opremo za izdelavo programov in posebne dogodke na neizključni podlagi, tako da države članice lahko na nacionalni ravni omogočijo uporabo tega spektra za druge vrste uporab, kot so civilna zaščita in pomoč ob nesrečah ali začasne video povezave od točke do točke ali industrijske kamere, pod pogojem, da so te uporabe skladne s tehničnimi parametri iz tega sklepa.

(9) Usklajeni pogoji v vsej Uniji bi z ekonomijo obsega in koristmi za državljane Unije ter industrijo pomagali vzpostaviti uspešen enotni trg za navedene uporabe v skladu z direktivo o radijski opremi in telekomunikacijski terminalski opremi (Direktiva 1999/5/ES Evropskega parlamenta in Sveta) (10) ter direktivo o radijski opremi (Direktiva 2014/53/EU Evropskega parlamenta in Sveta) (11).

(10) Da bi se zagotovila dolgoročno učinkovita uporaba frekvenčnega pasu 2 010–2 025 MHz, bi morale države članice nadzorovati uporabo frekvenčnega pasu 2 010–2 025 MHz in Komisiji sporočati svoje ugotovitve.

(11) Ukrepi iz tega sklepa so v skladu z mnenjem Odbora za radijski spekter –

SPREJELA NASLEDNJI SKLEP:

Člen 1

Namen tega sklepa je uskladiti tehnične pogoje glede razpoložljivosti in učinkovite uporabe frekvenčnega pasu 2 010–2 025 MHz za video opremo za izdelavo programov in posebne dogodke na neizključni podlagi.

Člen 2

Za namene tega sklepa video oprema za izdelavo programov in posebne dogodke pomeni brezžične video povezave, ki so lahko prenosljive ali mobilne in brezžične kamere, uporabljene za izdelavo programov in posebne dogodke.

Člen 3

Države članice čim prej, vendar najpozneje šest mesecev od datuma uradnega obvestila o tem sklepu, določijo in dajo na razpolago frekvenčni pas 2 010–2 025 MHz za video opremo za izdelavo programov in posebne dogodke na neizključni podlagi v skladu s parametri iz Priloge.

Ob zaznavi motenj z drugimi vrstami uporabnikov spektra ali storitev, ki so upravičeni do uporabe frekvenčnega pasu 2 010–2 025 MHz na datum, ko začne učinkovati ta sklep, lahko države članice v skladu s Prilogo omejijo uporabo video opreme za izdelavo programov in posebne dogodke v ustreznem delu frekvenčnega pasu na posebnih geografskih območjih.

Člen 4

Države članice nadzorujejo uporabo frekvenčnega pasu 2 010–2 025 MHz in Komisiji sporočajo svoje ugotovitve, vključno s kakršnimi koli informacijami o spremembi ali preklicu pravic uporabe, da se po potrebi omogoči pravočasen pregled tega sklepa.

Člen 5

Ta sklep je naslovljen na države članice.

V Bruslju, 8. marca 2016 Za Komisijo Günther OETTINGER Član Komisije

(1) UL L 108, 24.4.2002, str. 1.

(2) Odločba št. 128/1999/ES Evropskega parlamenta in Sveta z dne 14. decembra 1998 o usklajenem uvajanju mobilnega in brezžičnega komunikacijskega sistema tretje generacije (UMTS) v Skupnosti (UL L 17, 22.1.1999, str. 1).

(3) Izvedbeni sklep Komisije 2012/688/EU z dne 5. novembra 2012 o uskladitvi frekvenčnih pasov 1 920–1 980 MHz in 2 110–2 170 MHz za prizemne sisteme, ki lahko zagotavljajo elektronske komunikacijske storitve v Uniji (UL L 307, 7.11.2012, str. 84).

(4) Sklep št. 243/2012/EU Evropskega parlamenta in Sveta z dne 14. marca 2012 o vzpostavitvi večletnega programa politike radijskega spektra (UL L 81, 21.3.2012, str. 7).

(5) Pooblastilo CEPT z dne 15. decembra 2011, RSCOM11-59 final.

(6) Poročilo o tehničnih pogojih za zagotavljanje trajnostnega delovanja brezžičnih videokamer je odobril Odbor za elektronske komunikacije (ECC) 8. novembra 2013.

(7) RSCOM12-17 rev 3, sprejet 10. oktobra 2012.

(8) Poročilo 52 CEPT Evropski komisiji kot odgovor na pooblastilo za „izvajanje raziskav o usklajenih tehničnih pogojih za frekvenčna pasova 1 900–1 920 MHz in 2 010–2 025 MHz (,neparni prizemni frekvenčni pasovi 2 GHz') v EU“, poročilo je odobril ECC 6. marca 2015.

(9) Priporočilo Evropskega odbora za radijske zveze (ERC) 25-10 o frekvenčnih območjih za uporabo začasnih prizemnih avdio- in video povezav prek pomožnih storitev za oddajanje in izdelavo programov (Services Ancillary to Broadcasting/Services Ancillary to Programme making, SAP/SAB) (SAP/SAB), vključno z elektronskim zbiranjem novic in oddajanjem s terena (Electronic News Gathering/Outside Broadcasting, ENG/OB).

(10) Direktiva 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (UL L 91, 7.4.1999, str. 10).

(11) Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES (UL L 153, 22.5.2014, str. 62).